|  |  |  |  |
| --- | --- | --- | --- |
| Váš list číslo/zo dňa | Naše číslo | Vybavuje/ ☏ | Bratislava |
|  | MAGS OVO 51404/2020 | Tomáš Heriban | 23. 6. 2020 |
|  |  |  |  |

**Vec**

**Žiadosť o nápravu - vybavenie**

Hlavné mesto SR Bratislava, ako verejný obstarávateľ podľa zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej len „zákon o verejnom obstarávaní“) vyhlásil v Úradnom vestníku Európskej únie 2020/S 110-266345 zo dňa 09. 06. 2020 a vo Vestníku verejného obstarávania č. 123/2020 dňa 10. 06. 2020 pod označením 21791-MST verejnú súťaž na zabezpečenie predmetu zákazky „**Obstaranie 5 ks malých špeciálnych automobilov s jednoramenným hákovým nakladačom kontajnerov**“.

Dňa 17. 06. 2020 ste v rámci komunikačného rozhrania predmetnej zákazky v systéme Josephine doručili verejnému obstarávateľovi správu, ktorú ste v predmete označili ako „žiadosť o nápravu“ a v prílohe ktorej ste doručili dokument označený ako „technické údaje vo verejnej súťaži“. V uvedenom dokumente (ďalej len „žiadosť“) ste označili niektoré položky/parametre opisu predmetu zákazky, ku ktorým ste zároveň navrhli úpravy. Verejný obstarávateľ uvádza k jednotlivým Vašim návrhom nasledovné odpovede:

**Otázka č. 1:** Označená položka: Predná náprava – nezávisle zavesenie predných kolies

Váš návrh: ponúkame nezávislé zavesenie kolies so špirálovou pružinou s tlmičom pruženia.

**Odpoveď** **č. 1**: **Verejný obstarávateľ trvá na požiadavke** **tak, ako je uvedená v súťažných podkladoch.**

Pokiaľ uchádzač ponúka nezávislé zavesenie kolies, bude vyhodnotený ako spĺňajúci túto požiadavku na predmet zákzky. Požiadavka vychádza z dostupných technológií súčasnosti. S predmetnou požiadavkou na technické riešenie podvozku je potom (následne) počítané v rámci činnosti komunálneho podniku napríklad na zvoz trávy, zelene a iného biologicky rozložiteľného odpadu. Tento odpad sa nachádza na nespevnených plochách. Na tieto plochy sa pracovníci dostávajú prejazdom cez obrubníky a iné nerovnosti.

Nezávislé prevedenie zavesenia predovšetkým predných kolies (riadená náprava) zodpovedá náročným požiadavkám na pracovný výkon stroja ako aj na bezpečnosť prevádzky.

**Otázka č. 2:** Označená položka: Kotúčové brzdy na všetkých štyroch kolesách

Váš návrh: zadné bubnové brzdy; podvozky so zadnými bubnovými diskami sú odolnejšie voči blatu, kamienkom a iným nečistotám. X výrobcov sa poučilo a dávajú len bubnové.

**Odpoveď č. 2**: **Verejný obstarávateľ trvá na požiadavke** **tak, ako je uvedená v súťažných podkladoch.**

Požiadavka vychádza z dostupných technológií súčasnosti. Oproti bubnovým brzdám sú kotúčové brzdy:

- jednoduchšie, výkonnejšie a spoľahlivejšie – majú vyššiu bezpečnosť,

- majú nižšiu hmotnosť,

- lepšie sa chladia,

- je v ich prípade možná jednoduchá výmena.

Všeobecne možno povedať, že v automobiloch strednej triedy a vyšších triedach sa kotúčové brzdy používajte na oboch nápravách automobilu práve vďaka ich vyššej účinnosti v porovnaní s bubnovými brzdami.

**Otázka č. 3:** Označená položka: Výfuk vyvedený hore za kabínu

Váš návrh: výfuk vyvedený pod podvozkom medzi nápravami, ktorý neprekáža a má ochranný rám.

**Odpoveď** **č. 3: Verejný obstarávateľ čiastočne pripustí/uzná návrh.**

Požiadavka vznikla na základe skvalitnenia a zaistenia najmä bezpečnosti - napr. eliminovať vznik požiarov. Jednou z činností organizácie je zvoz biologicky rozložiteľného odpadu (BRO), ktorý sa nakladá na nespevnených trávnatých plochách. Práve tu hrozí, a to najmä v období vysokých teplôt, vznik požiaru pri prevedení výfukového potrubia vyvedeného smerom nadol. Všeobecne: čím vyššie od zeme, tým lepšie.

Ak však výfukové potrubie vedené pod podvozkom medzi nápravami bude mať zaistenú tepelnú ochranu pre elimináciu kontaktu potrubia s BRO a možného vzniku požiaru, verejný obstarávateľ uzná takéto prevedenie a v tomto duchu upraví súťažné podklady tak, aby zahŕňali túto alternatívu.

**Otázka č. 4:** Označená položka: Čerpadlo namontované na nezávislom vývode z motora

Váš návrh: vývod od remenice motora; nezávislý vývod znamená, že čerpadlo sa točí pri zošlapnutí spojkového pedálu, ostatné značky vedia splniť tento daný parameter.

**Odpoveď č.4:** **Verejný obstarávateľ pripustí/uzná návrh** a upraví súťažné podklady tak, aby zahŕňali túto alternatívu.

**Otázka č. 5:** Označená položka: Požadovaný výkon hydr. okruhu/spojenie dvoch okruhov

Váš návrh: ponúkame kompatibilnú hydraulický sústavu, ktorá zabezpečí funkčnosť všetkých prídavných zariadení : sypač, radlica, HNK, pri 1 x 30 l / min - pri 180 Bar postačujúci - bez spojenia dvoch hydraulických okruhov; spojenie dvoch hydraulických okruhov do jedného – nevyužitý tlak a priestor.

**Odpoveď** **č. 5:** **Verejný obstarávateľ trvá na požiadavke** **tak, ako je uvedená v súťažných podkladoch.**

Skutočnosť, že ponuka na 1 okruh s prietokom 30 l / min. pri 180 Bar je postačujúca pre pohon - sypač, radlica, HNK, verejný obstarávateľ nerozporuje.

Okrem týchto nadstavieb však bude vozidlo obsluhovať ďalšie nadstavby a to cisterna a tiež nadstavba na opravu komunikácií. Tieto nadstavby majú požiadavku na vyšší výkon hydrauliky (nadstavba na opravu komunikácií 35 - 65 lit./ min.) ako ponúkaných 30 l / min. Ponúkaný výkon by nebol dostačujúci.

Ďalej sa plánuje k viacúčelovým vozidlám v budúcnosti dokúpiť aj iné nadstavby ako sú predné valcové kefy, zadná zametacia nadstavba, ktorá má požiadavku na prietok viac ako 80 lit. / min. – pri 200 bar.

Preto verejný obstarávateľ trvá na požiadavke na spojenie dvoch okruhov do jedného a to z dôvodu dosiahnutia max. výkonu hydrauliky, a teda aby nebol limitovaný pri výbere ďalších nadstavieb a prevádzka vozidiel bola maximálne efektívna a využiteľná k viacerým činnostiam.

S pozdravom

...................................................

Mgr. Michal Garaj

vedúci oddelenia verejného obstarávania